Lea Wermelin (S), 2025-11-06:
Hvis der skulle sidde nogle derude og tænke, at nu må der da være stop for mere sundhedsreform på tapetet, kan jeg afsløre, at det er der ikke.
For det, vi går videre med her, er egentlig også at få nogle andre elementer af sundhedsreformen til virkelighed.
For hvis vi gerne vil lykkes med alt det, vi lige talte om, altså skabe et sundhedsvæsen, der er nært, og som giver mere lighed i sundhed, så skal vi også skabe et stærkere digitalt og datadrevet sundhedsvæsen på den kloge måde, så hverdagen bliver lettere for medarbejderne, og så patienterne, som det hele handler om, får bedre og mere sammenhængende forløb.
Digitalisering og data er en afgørende del af infrastrukturen i vores sundhedsvæsen, og uden fælles løsninger risikerer vi, at patienter og personale farer vild i systemet.
Så vi vil gerne samle kræfterne, og det er det, som de to lovforslag, vi sambehandler, handler om.
Med det første lovforslag etablerer vi Digital Sundhed Danmark som en ny selvejende institution.
Så vi vil gerne skabe et fælles digitalt fundament for hele sundhedsvæsenet, én organisation, én indgang, som sikrer, at vi trækker i samme retning, når vi udvikler nye systemer, standarder og dataløsninger.
Digital Sundhed Danmark etableres som et fælleseje mellem staten, regionerne og kommunerne, for patienten oplever jo ikke de her grænser mellem sektorer, og derfor skal vores digitale løsninger heller ikke gøre det.
Når vi samler ansvaret, styrker vi samarbejdet, og vi sikrer, at data bevæger sig, hvor patienten gør.
Det skal også handle om, at vi får en sikker og ordentlig overgang for de enheder, der i dag løser opgaverne – Sundhedsdatastyrelsen, sundhed.dk m.m.
Medarbejdernes viden og erfaringer skal flyttes med, så vi bygger videre på det, der allerede fungerer.
Under Digital Sundhed Danmark etablerer vi også Nationalt Center for Sundhedsinnovation, som skal være motor for udvikling og udbredelse af nye løsninger, der kan gøre en forskel i hverdagen, både for borgere og medarbejdere.
Vi er lidt for ofte blevet præsenteret for, at der kan være gode idéer, som bliver hængende i pilotprojekter, og det er her, hvor det nye center skal sikre, at innovation kan løftes nationalt, så det, der virker ét sted i landet, også hurtigt kan komme andre til gavn andre steder i landet.
Så det handler ikke kun om teknologien, men også om at bruge teknologien til at bringe sundheden tættere på borgerne, f.eks. når patienter kan monitoreres hjemmefra eller følge deres egen behandling digitalt.
Det kan skabe tryghed, og det kan skabe frihed, at man ikke skal rejse så langt eller bruge så utrolig meget tid som kronikker på at tage frem og tilbage til hospitalet for bare at få den behandling, man har behov for.
Det andet lovforslag understøtter så etableringen af Digital Sundhed Danmark og giver også de juridiske rammer for den nye organisering.
Vi foreslår en national planlægningskompetence for digitalisering og data, som gør det muligt at fastsætte fælles krav til, hvor og hvordan digitale løsninger skal anvendes.
Det betyder, at vi også hurtigere kan udbrede de her succesfulde løsninger, og at man kan få mere ensartede og brugervenlige systemer at arbejde i.
Det vil aflaste den administrative byrde og også frigive tid til patienterne.
Vi vil også indføre nye regler om fælles digital infrastruktur og datadeling, så oplysninger kan deles sikkert og effektivt på tværs af sektorer.
Så er der en anden ting, som også er vigtig, og det er tillid.
Vi skal sikre tillid til, at borgernes oplysninger håndteres sikkert, tillid til, at teknologien gør hverdagen lettere og ikke tungere, og tillid til, at vi kan skabe et sundhedsvæsen, der både er digitalt og menneskeligt.
Sundhedsudvalget har lige været på studietur i Japan, og der er rigtig meget inspiration at hente i andre lande, men vi skal altså også være lidt på tæerne, så vi sikrer, at udviklingen ikke overhaler os.
Så vi er glade for de to forslag og støtter dem.